## Pravilnik o izmjenama i dopunama Pravilnika o očevidniku, izvješću o ulovu i dostavi podataka o gospodarskom ribolovu na moru

### NN 134/2008 (19.11.2008.), Pravilnik o izmjenama i dopunama Pravilnika o očevidniku, izvješću o ulovu i dostavi podataka o gospodarskom ribolovu na moru

MINISTARSTVO POLJOPRIVREDE, RIBARSTVA I RURALNOG RAZVOJA

3790

Na temelju članka 57. stavka 5. Zakona o morskom ribarstvu (»Narodne novine«, br. 74/94, 57/96 i 48/05) ministar poljoprivrede, ribarstva i ruralnog razvoja donosi

PRAVILNIK

O IZMJENAMA I DOPUNAMA PRAVILNIKA O OČEVIDNIKU, IZVJEŠĆU O ULOVU I DOSTAVI PODATAKA O GOSPODARSKOM RIBOLOVU NA MORU

Članak 1.

U Pravilniku o očevidniku, izvješću o ulovu i dostavi podataka o gospodarskom ribolovu na moru (»Narodne novine« br. 95/07) u članku 7. stavku 1. točke 1., 2. i 3. mijenjaju se i glase:

»1. pravovremeno i dnevno unošenje podataka o količini ulova, iskrcanim i prekrcanim količinama i ribolovnom naporu u očevidnik sukladno uputstvima za popunjavanje očevidnika,

2. pravovremeno i dnevno unošenje podataka o količini ulova i ribolovnom naporu u izvješće sukladno uputstvima za popunjavanje izvješća,

3. podaci o iskrcanom ulovu u očevidnik moraju biti uneseni prije iskrcaja ulovljene ribe i (ili) drugih morskih organizama iz plovila,«.

Točka 11. mijenja se i glasi:

»11. podaci iz točke 1. ovoga stavka smiju odstupati najviše do 10% od stvarnog ulova,«.

Iza točke 11. dodaju se točke 12. i 13. koje glase:

»12. podaci o količini ulova, iskrcanim i prekrcanim količinama iz ovoga stavka moraju se upisati za svaku vrstu ukoliko ulov određene vrste iznosi više od 10 kilograma, dok se one vrste čiji je ulov ispod 10 kilograma upisuju pod ostali ulov,

13. iznimno od odredbe točke 12. ovoga članka, za vrste koje su navedene u tablici 2. u uputstvima za popunjavanje očevidnika podaci iz ovoga stavka upisuju se neovisno o količini ulova.«

Stavci 2. i 3. mijenjaju se i glase:

»(2) Očevidnik se ispunjava u najmanje 3 primjerka, tako da se original dostavlja područnoj jedinici koja je izdala povlasticu, prvu kopiju ovlaštenik povlastice zadržava za osobnu evidenciju u knjizi, uz obvezu čuvanja najmanje godinu dana, a ostale kopije dostavlja mjestu prve prodaje, odnosno prvom kupcu, ovisno o broju prvih kupaca kojima se riba prodaje.

(3) Ukoliko se očevidnik područnoj jedinici dostavlja poštom, obvezno je slanje pošiljke uz dostavnicu, a u slučaju kada se dostavlja faksom obvezna je naknadna dostava poštom ili osobno, najkasnije do 15. u mjesecu za prethodni mjesec.«.

Članak 2.

U članku 8. stavku 3. iza riječi: » u očevidnik« dodaje se riječ: »pravovremeno«.

Članak 3.

Uputstva za popunjavanje očevidnika, koja su sastavni dio očevidnika iz Priloga 1, zamjenjuju se uputstvima tiskanim su u prilogu ovoga Pravilnika koji čini njegov sastavni dio.

Članak 4.

Ovaj Pravilnik stupa na snagu 1. siječnja 2009. godine.

Klasa: 011-02/07-01/71

Urbroj: 525-1-07-3

Zagreb, 13. studenoga 2008.

Ministar
mr. sc. Božidar Pankretić, v. r.

UPUTSTVA ZA POPUNJAVANJE OČEVIDNIKA

Očevidnik se ispunjava za svaki izlazak u ribolov, a pravilno popunjen očevidnik šalje se tako da se original istrgne iz knjige i šalje područnoj jedinici koja je izdala povlasticu, prva kopija ostaje u knjizi radi osobne evidencije, a druge kopije očevidnika se šalju mjestu prve prodaje, odnosno prvom kupcu, ovisno o broju prvih kupaca kojima se riba prodaje. Original očevidnika se mora poslati područnoj jedinici najkasnije u roku od 48 sati od završetka iskrcaja ribe.

Ime ili reg. oznaka plovila (1): Upisuje se ime broda ili registarska oznaka za brodicu – mora biti upisano pri isplovljenju plovila iz luke (na početku izlaska u ribolov)

Vanjska oznaka plovila (2): Upisuje se vanjska oznaka plovila i CFR broj plovila – mora biti upisano pri isplovljenju plovila iz luke (na početku izlaska u ribolov)

Ime ovlaštene osobe (3): Upisuje se ime i prezime te adresa osobe koja unosi podatke – mora biti upisano pri isplovljenju plovila iz luke (na početku izlaska u ribolov)

Polazak (4): Upisuje se dan, mjesec, sat isplovljavanja te luku iz koje se isplovljava – mora biti upisano pri isplovljenju plovila iz luke (na početku izlaska u ribolov)

Povratak (5): Upisuje se dan, mjesec, sat uplovljavanja te luku u koju se uplovljava – mora biti upisano pri uplovljenju plovila u luku (pri povratku iz ribolova)

Iskrcaj (6): Upisuje se dan, mjesec, sat iskrcaja ribe te mjesto iskrcaja – mora biti upisano prije iskrcaja ulova

U slučaju prekrcaja ribe (7): Upisuju se podaci o plovilu na koji se prekrcava riba te dan i mjesec obavljanja prekrcaja – mora biti upisano prije prekrcaja ribe

Ribolovni alat (8): Upisuje se šifra ribolovnog alata – mora biti upisano prije obavljanja ribolovne operacije (Šifre ribolovnih alata prikazane su u Tablici 1.)

Veličina oka (9): Upisuje se veličina oka ribolovnog alata u milimetrima kojim se obavlja ribolov – mora biti upisano prije obavljanja ribolovne operacije

Količina (10): Upisuju se dimenzije ribolovnog alata (npr. za mreže duljina, za udičarske alate broj udica, a za ostalo broj komada) – mora biti upisano prije obavljanja ribolovne operacije

Datum (11): Upisuje se datum koji mora odgovarati svakom danu provedenom na moru – mora biti upisano prije obavljanja ribolovne operacije

Broj ribolovnih operacija (12): Upisuje se broj ribolovnih operacija (npr. broj potega kod povlačnih ribolovnih alata, broj zapasa za plivarice, za ostale alate se upisuje vrijeme provedeno u moru)- mora biti upisano na kraju ribolovnog dana

Vrijeme ribolova (13): Upisuje se vrijeme provedeno u ribolovu u satima – mora biti upisano na kraju ribolovnog dana

Pozicija plovila (14): Upisuje se područje na kojem se obavlja ribolov (statistički pravokutnik, GFCM zona, ribolovna zona RH te ribolovna zona zemalja koje nisu članice EU)) – mora biti upisano nakon obavljanja ribolovne operacije

Ulov po vrstama riba (15): Upisuje se ulov po pojedinim vrstama u kilogramima ili broju jedinica (npr. kašete) uz upis koliko jedna jedinica iznosi kilograma (npr. 1 kašeta = 7 kilograma). Za svaku vrstu mora biti zaveden ulov na način da se u prazno kvadratno polje upiše naziv vrste, a u pravokutno polje ispod naziva vrste (u produžetku datuma ribolovnog dana) količina ulova. Ukoliko neka vrsta nije na popisu tada se ona upisuje u prazno polje, a ako je broj vrsta veći od 10, tada se koristi nova stranica očevidnika. Za svaku vrstu mora biti zaveden ulov ukoliko iznosi 10 kilograma i više, dok se one vrste čiji je ulov ispod 10 kilograma upisuje pod ostali ulov, osim za vrste iz Tablice 2. za koje se upisuje ulov neovisno o količini ulova. Svaka linija u očevidniku mora biti parafirana od strane zapovjednika plovila. – mora biti upisano na kraju ribolovnog dana

Odbačeni ulov (16): Upisuje se procjena odbačenog ulova po vrstama – mora biti upisano prije iskrcaja ulova

Stanje ribe (17): Upisati u kojem se stanju ulovljena riba iskrcava (npr. svježa, očišćena, filetirana i sl.) – mora biti upisano prije iskrcaja ulova

Količina (18): Upisuje se količina za svaku vrstu posebno, za vrste čiji je ulov preko 10 kilograma, odnosno ukupna količina za one vrste čiji je ulov ispod 10 kilograma osim za vrste iz Tablice 2. za koje se upisuje ulov neovisno o količini ulova. Upisuje se količina za svaku vrstu posebno, a upisuje se u kilogramima ili definiranim jedinicama (npr. kašete). Ukoliko neka vrsta nije na popisu, tada se ona upisuje u prazno polje, a ako je broj vrsta veći od 10 tada se koristi nova stranica očevidnika. Svaka linija u očevidniku mora biti parafirana od strane zapovjednika plovila. – mora biti upisano prije iskrcaja ulova

Potpis ovlaštene osobe koja unosi podatke(\*): Na kraju obrasca se mora potpisati zapovjednik plovila ili agent plovila i njegova adresa

Tablica 1. ŠIFRE RIBOLOVNIH ALATA

|  |  |  |  |  |  |  |  |
| --- | --- | --- | --- | --- | --- | --- | --- |
| Šifra | Ribolovni alat | Šifra | Ribolovni alat | Šifra | Ribolovni alat | Šifra | Ribolovni alat |
| 1 | pridnena povlačna mreža – koća, | 29 | mreža polandara, | 16 | potegača igličara, | 46 | stajaći parangal, |
| 2 | pelagijska povlačna mreža – koća, | 30 | mreža psara, | 17 | potegača šabakun, | 47 | plutajući parangal, |
| 3 | obalna povlačna mreža – koćica, | 31 | mreža jastogara, | 18 | potegača oližnica, | 48 | osti, |
| 4 | dredža kunjkara, | 32 | mreža sklatara, | 19 | kogol, | 49 | ludar, |
| 5 | dredža rampon, | 33 | mreža rakovica, | 20 | strašin, | 50 | zagonica, |
| 6 | hidraulična mreža – vongolara, | 34 | mreža salpara, | 21 | mreža oližnica, | 51 | fružata, |
| 7 | plivarica za malu plavu ribu – srdelara, | 35 | mreža poponica, | 22 | mreža gavunara, | 52 | trapula za lov velikog morskog crva, |
| 8 | plivarica za veliku plavu ribu – tunolovka, | 36 | mreža listarica, | 23 | mreža girara, | 53 | račnjak za lov rakovice, |
| 9 | plivarica ciplarica, | 37 | mreža sipara, | 24 | mreža vojga, | 54 | alati za sakupljanje drugih morskih organizama, |
| 10 | plivarica igličara, | 38 | vrše za lov ribe, | 25 | mreža menulara, |  |  |
| 11 | plivarica oližnica, | 39 | vrše za lov krupnih rakova, | 26 | mreža bukvara, |  |  |
| 12 | plivarica palamidara, | 40 | vrše za lov škampa, | 27 | mreža rumbara, |  |  |
| 13 | potegača srdelara – ljetna trata, | 41 | stajaći kogol – trata za lov jegulje, | 28 | mreža prostica, |  |  |
| 14 | potegača girarica – zimska trata, | 42 | stajaći jednokrilni kogol za lov gavuna, | 44 | plivajući povrazi (tunje samice), |  |  |
| 15 | potegača migavica, | 43 | odmet, kančenica, povlačni povraz (panula) | 45 | povraz s kukom za lov glavonožaca, |  |  |

Tablica 2. VRSTE RIBA I DRUGIH MORSKIH ORGANIZAMA ZA KOJE JE POTREBNO UPISATI PODATKE O ULOVU, PREKRCAJU I ISKRCAJU NEOVISNO O KOLIČINI ULOVA

|  |  |  |
| --- | --- | --- |
| R.B. | Vrsta ribe | Vrsta ribe (znanstveni naziv) |
| 1 | Gire | Spicara sp. |
| 2 | Grdobine | Lophius sp. |
| 3 | Hlap | Homarus gammarus |
| 4 | Inćun | Engraulis encrasicolus |
| 5 | Jastog | Palinurus elaphas |
| 6 | Kovač | Zeus faber |
| 7 | Kunjka | Arca noae |
| 8 | Muzgavaci | Eledone sp. |
| 9 | Oslić | Merluccius merluccius |
| 10 | Papalina | Sprattus sprattus |
| 11 | Rakovica | Maja squinado |
| 12 | Srdela | Sardina pilchardus |
| 13 | Trlja blatarica | Mullus barbatus |
| 14 | Trlja kamenjarka | Mullus surmuletus |
| 15 | Škamp | Nephrops norvegicus |
| 16 | Škrpine | Scorpaena sp. |

Pravilnik, NN 134/2008-3790